# Mannekes de Brussel·les

Els Mannekes de Brussel·les són una colla castellera de Brussel·les (Bèlgica) fundada el 2024. Vesteix amb camisa de color groc i està formada per una vuitantena de membres, la majoria catalans residents a la capital belga, però també d'altres nacionalitats.
La colla, nascuda del Casal Català de Brussel·les, va fer els primers passos a finals del 2023, en què van triar el color de camisa (groc) i el nom de la colla. El 4 febrer del 2024 la colla va celebrar el seu primer assaig.
Els Mannekes han descarregat com a principals castells el 4 de 6, el 3 de 6 i el pilar de 4. El seu bateig, i la seva millor actuació, va ser el 19 d'octubre del 2024, a la Grand-Place de Brussel·les, amb el 3 de 6, el 4 de 6, un intent de 3 de 6 amb agulla, el 3 de 5 amb l'agulla i un pilar de 4.

## Història

Abans de la creació dels Mannekes, Brussel·les havia acollit diades castelleres en sis ocasions. El 1958, la Colla Vella dels Xiquets de Valls va actuar a l'Exposició Universal, la primera actuació castellera fora de Catalunya. Hi van fer una cinquantena de castells, entre els quals el 3 de 7 i el 4 de 7, i van ser rebuts pel rei Balduí. El 1991, la Colla Jove Xiquets de Tarragona va actuar en una diada del Casal Català, també amb castells de 7; els Castellers de Vilafranca hi han actuat quatre vegades, el 1994, el 2010 i el 2014, fent-hi castells de vuit a la Grand Place en aquesta última ocasió; i els Castellers de Sants hi van actuar el 2003.
L'any 2013 hi va haver un primer intent de creació d'una colla castellera a Brussel·les, també dins de l'àmbit del Casal Català. Va arribar a comptar amb una vintena de membres, però la colla va acabar desapareixent. A finals del 2023, es van fer les primeres trobades al Casal Català de Brussel·les per engegar un nou projecte, i al febrer de l'any següent van començar els assajos.
Els primers mesos la colla va centrar-se a créixer, amb assajos al Centre Cultural Elzenhof d'Ixelles i, més tard, també al Parc del Cinquantenari i a Le 139, a Schaerbeek. A més d'evolucionar als assajos, els Mannekes van fer les primeres exhibicions per Sant Jordi i la Diada Nacional, en una diada a Elzenhof o en un acte de benvinguda als catalans acabats d'arribar al Benelux.
A l'octubre, la colla comptava amb una vuitantena de castellers: bona part, catalans residents a la capital belga, alguns dels quals membres de colles castelleres a Catalunya. També, però, comptava amb membres de diverses nacionalitats, com Bèlgica, Itàlia, Polònia, Hongria, Portugal, l'Índia o Espanya.
El 19 d'octubre del 2024 van realitzar la seva primera diada castellera a la Grand Place de Brussel·les acompanyats d'una de les seves colles padrines, la Colla Jove Xiquets de Tarragona. La colla belga hi va fer un 3 de 6, un 4 de 6, un intent desmuntat de 3 de 6 amb agulla i un 3 de 5 amb agulla, a més d'un pilar de 4 i quatre pilars de 3. També van aixecar castells davant del Manneken Pis i a la plaça de la Bourse.
A més de la Colla Jove, entre els padrins de la colla belga també hi ha els Castellers de Sant Cugat i els Minyons de Terrassa.

## Símbols

Mannekes prové del neerlandès, i al dialecte flamenc s'utilitza com a sinònim de nen: segueix, doncs, la tradició de diverses colles d'incorporar al seu nom sinònims de nen (Xiquets, Minyons, Nens...). A més, el nom també està inspirat en un dels símbols de la ciutat: el Manneken Pis.
L'escut de la colla representa l'enxaneta d'un pilar amb la vestimenta de la colla (camisa groga, faixa negra, pantalons blancs, mocador i casc) i recorda un personatge de còmic, un dels símbols de Bèlgica, amb l'Atomium, un altre dels edificis emblemàtics de Brussel·les, al fons.

## Referències

* 1 2 3 Torreño, Josep. «La colla castellera de Brussel·les debuta aquest dissabte amb la Jove de Tarragona a la Grand Place», 15-10-2024. [Consulta: 15 octubre 2024].
* ↑ «Brussel·les ja té colla castellera». Exterior.cat, 02-11-2023. [Consulta: 15 octubre 2024].
* ↑ «Instagram». [Consulta: 15 octubre 2024].
* ↑ «Brussel·les bateja el grup de castellers a la Grand-Place». Nació, 19-10-2024. [Consulta: 20 octubre 2024].
* ↑ «Brusel·les (Bèlgica), 1958». [Consulta: 15 octubre 2024].
* ↑ Galimany, Roman. «LA COLLA VELLA A LA EXPO DE BRUSSEL.LES. 1958», 02-08-2023. [Consulta: 15 octubre 2024].
* ↑ Redacció. «La Colla Jove viatja a Brussel·les per apadrinar la primera colla castellera belga», 15-10-2024. [Consulta: 15 octubre 2024].
* ↑ Acn. «Els Castellers de Vilafranca reclamen poder votar amb un tres de vuit a Brussel·les», 08-06-2014. [Consulta: 15 octubre 2024].
* ↑ «Base de dades». CCCC. [Consulta: 15 octubre 2024].
* ↑ Delgado, Marc Figuerola. «A colla in Brussels!» (en anglès), 20-05-2014. [Consulta: 15 octubre 2024].
* ↑ «El mapa casteller s'amplia i s'estén per Europa | RevistaCastells.cat», 13-10-2024. [Consulta: 19 octubre 2024].
* ↑ «Brussel·les ja té colla castellera». Exterior.cat, 02-11-2023. [Consulta: 20 octubre 2024].
* ↑ «Castellers Mannekes de Brussel·les» (en neerlandès). Out.be. [Consulta: 20 octubre 2024].
* 1 2 Vicepresidencia. «MANNEKES: ASSAIG ESPECIAL DE PINYES I ALTRES NOVETATS - Casal Català de Brussel·les», 26-09-2024. [Consulta: 20 octubre 2024].
* ↑ Vicepresidencia. «4 DE JULIOL:DIADA A ELZENHOF - Casal Català de Brussel·les», 24-06-2024. [Consulta: 20 octubre 2024].
* ↑ «La Delegació obre la porta a nouvinguts i nouvingudes amb una trobada per seguir acompanyant la Catalunya exterior». [Consulta: 15 octubre 2024].
* 1 2 Vidal, Marta. «La colla castellera Mannekes es bateja a la Grand Place de Brussel·les acompanyada de la Jove dels Xiquets de Tarragona». ACN, 19-10-2024. [Consulta: 20 octubre 2024].
* ↑ «El bateig dels Mannekes de Brussel·les: una diada d’emoció i castells a la Grand Place». Exterior.cat, 19-10-2024. [Consulta: 20 octubre 2024].
* ↑ «Het Vlaams woordenboek » manneke» (en neerlandès). [Consulta: 15 octubre 2024].
* ↑ Xics. «El nom de les colles, debat obert en el món casteller», 06-02-2014. [Consulta: 15 octubre 2024].
* ↑ Raventós, Joan. «Telenotícies - La Jove de Tarragona apadrina la nova colla castellera dels Mannekes de Brussel·les amb una diada a la Grand-Place - 3Cat». 3Cat, 19-10-2024. [Consulta: 20 octubre 2024].